Նախարարը, խորհրդականը, տնօրենը, հաղորդավարն ու Թրամփի որոշումը | Artsakhpress.am | Արցախի անկախ լրատվական գործակալություն
23 հունիսի, 2019, 14:03 Վերլուծական
ԱՄՆ-Իրան պատերազմի բռնկման նախաշեմային իրավիճակը շրջելու որոշումը, ամերիկյան եւ ընդհանրապես համաշխարհային մամուլի փոխանցած լրատվություններով, բացառապես վերագրվում է նախագահ Թրամփի անձնական որոշմանը:
23 հունիսի, 2019, 14:03
ՍՏԵՓԱՆԱԿԵՐՏ, 23 հունիսի, ԱՐՑԱԽՊՐԵՍ: Իրանյան հակօդային ուժերի կողմից ամերիկյան անօդաչու սարքի չեզոքացումը հակահարվածի ենթահողի պատրաստության առիթ էր տվել: Ավելին, հետագայում հաղորդվել էր, որ ռմբաձիգները բարձրացել էին արդեն հարվածելու համար իրանյան հենակետերը, սակայն վերջին պահին ԱՄՆ նախագահը վիժեցրել էր գործողությունը։
Դժվար ընկալելի պիտի լիներ այն, որ ԱՄՆ թե՛ պաշտպանության նախարարը, թե՛ նախագահի անվտանգության հարցերի գլխավոր խորհրդականը եւ թե՛ արտաքին հետախուզության տնօրինությունը միանշանակ համաձայն լինեին համարժեք հակահարված տալու, ռմբաձիգերը պիտի բարձրանային եւ վերջին պահին նախագահը կասեցներ գործողությունը:
Որքան էլ երկրի նախագահը սահմանադրական իրավասություն ունենա պատերազմական գործողության դիմելու կամ որոշում բեկանելու, այնուամենայնիվ, ենթադրվում է, որ զուտ անձնական հիմունքով չեն ընթանում նման որոշումների կայացումն ու իրականացումը:
Տարբեր հանգամանքներ կարող են բացատրել վերջին պահին Թրամփի որոշումը, բայց ոչ հաղորդավարի կարծիքը: Ավելի ճիշտ` անհրաժեշտ է քաղաքական տրամաբանությամբ ընկալել հրամցված բեմագրությունը: Գուցե ի սկզբանե իրանյան հենակետեր ռմբակոծելու որոշում գոյություն չուներ. անհրաժեշտ էր սակայն հայտարարել, որ նախապատրաստություն կա այդ ուղղությամբ, թե վարչակարգի ուժային բաժանմունքները տարակարծիք չեն գործողության դիմելու եւ տնտեսական պատժամիջոցների ենթարկված Իրանը այս ձեւով ենթարկվում է նաեւ ռազմական պատժամիջոցի: Նախագահ Թրամփի բարեխղճությունն է, որը կասեցրել է ոչ համարժեք զոհեր խլելու հավանականությունից խուսափելու համար։
Չի բացառվում այս բոլորով հանդերձ, որ վերջին պահին սահմանափակ ռազմական գործողություն իրականացվի: Հանկարծակի, ինչպես կասեցումը` հայտարարված, ցուցադրված նախապատրաստված գործողության: Նախընթաց օրինակները նկատի ունենալով, սակայն, չի բացառվում նաեւ, որ քաղաքական մեծ առեւտրային գործարքի հետեւանքով կտրուկ փոփոխության ենթարկվեն Վաշինգտոն-Թեհրան հարաբերությունները: Հյուսիսային Կորեայի նախադեպը դա է հուշում։